
PROLOGO! 


Mi lector-nan stimá ! ! 

Permiti mi presenta e obra aki usando algun 
sentimentonan personal. Mi a kere ku hamas mi por a recibi 
algun inspiracion pasobra komo homber mi a ser victima di 
stimacion. Un stimacion kual a jena mi mente ku konfusion y pa 
medio di esey na un cierto momento mi a kere ku mi abilidad- 
nan a pasa pa historia. 


Mi a kere ku nunca mas pasado di otro por a interesa-mi 
y ku porta di inspiracion a ser cera pa mi na cielo y ku mi mente 
tambe a cay komo victima di e stimacion di “Cala-bari” 
caminda mi a ser kondena komo difunto riba tereno di amor ! 


Sı esaki tabata anto un historia di amor kisas hamas lo 
mi a traha riba su komposicion. Pero e komposicion aki ta un 
pasado di amargura, doló y tristesa. E escena viviente di nos 
mundo horroroso. 


E obra aki ta kontene problema grandi ku mama y tata 
por afronta den bida di familia, fatalidad-nan di humanidad den 
kual hasta gobierno di tera ta inkompetente pa husga. Hopi biaha 
un mama, tata y familia-nan ta hanja e obligacion cruel ku 
destino ta impone-nan. 


Pesey mi a titulá e buki aki komo, 
E señorita ku tabata cerá na Bucuroel. 


Mi kerido lector ! 

Den e publicacion aki mi no kier ser hues, ni tampoko 
husga, pasobra loke a okurri den bida di e señorita aki ta 
solamente “Devina Providencia” lo por konoce e causanan di tur 
su amargura. 


Solamente Dios sabi kuanto e mama y otro familianan a 
sufri ! Bou di ni’un koncepto anto mi kier basa mi publicacion 
riba e babel-nan ku a cirkula alrededor di e desdichado-nan aki. 


S1 algun caminda den e obra aki mi por a fracasá, ta debí 
ku alrededor di tur misterio tin un kortina di huma ta kologá. Y 
s1 mi no por a penetra den es tiniebla ta dení ku mi a limitá mi 
fantasia ! 


Y kon tabata nomber di e señorita aki ? 


Kiko ta nifica “un nomber * ? e gran escritor Ingles a 
puntra. E loke nos por yama un Rosa, lo tabatin mes dushi olor, 
si nos a jam'é na otro nomber. 

Pues, laga-mi jama e señorita na e bunita nomber 
“Primavera”, pasobra kisas un dia lo e por bolbe, ora e rosa-nan 
ta sali-for di nan konoppi..... ora e cajena-nan ta hisa nan 
cabes y ku e lelie-nan blanko y bunita ta manda nan perfume den 
claridad di luna ! 

Pues aki mi ta presenta, 


E señorita ku tabata cerá na Bucuroei, 


Autor. 


E señorita ku tabata Cera na Bucuroel. 
Pa: Amador P. Nita. 

Tabata algun afianan pasä y na un cierto momento a 
reina alegria den kurason di hende, meskos tambe algun biaha ta 
aparecé rasgunan di tristesa. De cajanan di Aruba e trucknan y 
autonan ta korre pasa den un velocidad bai hiba e hombernan 
trabou y na cas e mama ta permanecé ku e tarea dí kuida e 
hogar y paga atencion na e criaturanan ku kisas ainda tin mester 
di judansa. Tata semper ta bandona cas pa bai traha, pero henter 
dia su rekuerdo ta keda riba un e na muraja y riba kual ta 
pará skirbí, 

“Kiko ta balor di un cas, ora tata ta ausente ?” 


Asina tambe nos por mira busnan korre pasa bai Noord y 
na caminda un pa un e pasaheronan ta baha, e mamanan ku nan 
tas cargá ku provison. Asina dianan tras di otro ta pasa bai, pero 
no ta pa tur anochi ta cera ku e mes un alegria, ni tampoko ku e 
mes un cantidad di tristesa. No ta den tur e kurasonnan e 
satisfaccion ta palpitá. No ta tur e mamanan aki ta mes 
satisfecho ku e estado di nan juinan. Tin un di e mamanan aki 
ku tabata carga sufrimentu grandi pa un jui mohé ku su “Devina 
Providencia” a destina pa sufri. For di e mucha aki su 
nacementu e grandinan a percibí ku e criatura aki lo ser un djé 
fuentenan di mas grandi di nan tristesa y doló. 


Si, den un cas grandi nan tur tabata biba ..... un cas 
rondoná ku hopi matanan bunita. Aki e señorita Primavera 
tabata biba, hunto ku su mama, tata y rumannan !!! 


Loke e mama a ripará di e criatura aki for di su chikitu, 
ku Primavera tabata haya un atake, kual na un cierto momento 
tabata pon’é den kondicionnan mental y psychicamente 
-enfermiso. E sorto di atake ku kisas por ta esun jamá epilepsia, a 
duna e mama y familianan di Primavera un gran preokupacion. 
Ora e atake aki presenta e pober señorita tabata permanecé hopi 
dianan den un estado di konvulsion. 


Loke por a observá tambe ku e criatura aki pa su edad na 
e tempo aki, tabata carecé di konecemento. Den un palabra bisá, 
ku e no tabata normal, iqual na su otro rumannan, kendenan sin 
duda tabata carga e sintimentu pa e desdicha di nan pober ruman 
mohé. Kiko tabata e medida ku nan mester a tuma den e caso di 
komplicacion aki ? 


Poko ta e letranan ku por describí e attencionnan ku pa 
banda di e mama y familianan a ser empleá pa salud di pober 
Primavera. Lunanan tras di otro e mama den su afán pa haya 
mehoransa pa su criatura tabata drenta officinanan di dokter y 
sali. Tur e remedinan recetá a resultá enbano, pasobra Primavera 
a parce inkurabel pa mannan di pecador. 


Despues di tur e esfuerzonan aki añanan tras di otro a 
occurí, pero ni Dios su mannan bondadoso por a intervení den e 
hemplo di e miseria humano aki. A drenta nada mas ku un leve 
mehoransa. Algun biaha asina Primavera ta drenta un estado 
semi-rasonabel y e mama tabata mand’é bai haci kualkier 
respondi, pero semper despues di hopi meditacionnan necesario. 


Ta di kompronde anto ku e señorita tabata un problema 
masha grandi pa su familianan. Ora Primavera sali pa bai haci e 
mama kualkier fabor, tabata un preokupacion inmenso pa e 
pober mama. 

Dios laga e mucha no bai tarda ! Dios Laga e malesa no 
kohé na caminda !” Asina e pober mama tabata bisa den dje mes. 

Asina añanan a transkurí.............. 

Ki bunita tur kos tabata parce den wowonan di 
Primavera, ora e sali for di su cas na Bucuroei y kohé caminda di 
plaja. E solo, ku di bes en kuando tabata kima fuerte y traha 
tambe sombra bunita bou di palonan, tur e akontecimentonan di 
naturalesa aki, a forma un satisfaccion pa su alma desolá. 


Pober señorita ! 


Ki Melodia musical no a pasa den alma di e kurason 
femenina aki segun a parranan tabata bula pasa bai den cielu ? 
Den su ser tambe e campana di stimacion tabata resoná meskos 
ku den tur otro mohé ku a nace pa stima ? E tambe tabatin un 
mes un kualidadnan, e mes un balor ku tur mohé ta poseé na 
- cierto edad. 


Mas ayá, caminda e palonan ta berde, riba e takinan unda 
e chuchubi ta para canta su cancion, e forzanan di tentacion pa 
un kurason di mohé ku nunca a konoce kiko ta amor, tabata mas 
fuerte. Aki e prome amante tabata na espera di su kerida 
. Primavera....... un homber ku tur dia tabata mir’é y papia 
- kun’é apreciando su figura femenina, su wowonan bunita 
manera perla di Caribe, su cabeynan manera felpa ku tabata 
kubri su rostro palida igual ku marfil. 


Yen di fantasia e palabranan tabata resoná den su horea 
kibrando e silencio ku a reina den e hoffi aki. 


“Primavera, ki ora bo bini aki ta manera tur e palonan ta 
kuminsá fruta atrobe ..... ta manera tur flor ta kuminsá nace .. 
. . . ora bo presenta aki ta parce-mi ku tur e matanan ku ta 
muriendo di sekura, ta kuminsá lanta nan cabes.” 


Ki nificacion e frasenan tabatin pa en bober señorita ku 
desde su niñes no a konecé nada mas ku dolónan y sufrimento 
psychica ? 


Su sintimentunan di mohé a ser removí pa e palabranan 
aki, mientras e manan fuerte di e amante tabata caricia su figura 
? Den djé tabatin e mes un boluntad manera un mohé ta poseé 
na momentonan di pasion ? 


“Primavera, mi ta sinti ku mi no por biba sin bo ! Amor, 
kendo lo juda-mi resistí e gritunan di silencio ku ta mortifica mi 
alma desolá ? Si bo bai laga-mi, tur e palonan aki lo seca y e 
matanan lo muri.” 


Ya e mucha mohé no tabata doño mas di su mes y e 
mannan ku tabata carici’é, a transformé den un estatua di 
sentimentunan hysterica. Un bos sentimental tabata murmurá 
den su horeanan, “Mare, pa semper bo por keda den mi 
brazanan. Mare un milagro por kombertí-bo den e mohé ku 
mester ser mi esposa.” Nada mas ku suspironan cansá y di afán a 
scapa di labionan di e bunita mucha mohé. Mil y un sunchi 
tabata kubri su cara. Sunchinan ku hamas por ser kitá pasobra 
nan a penetrá caminda bista no por tira. Asina anochi tabata 
drenta..... 

No tabatın parra mas pa canta y solamente e biento su jorada 
tristo tabata resoná den e palonan. 


“Unda mi Dios, e mucha por a skonde su kurpa ?” E 
mama tabata sclama puntrando den su desesperacion. “Dios sabi 
ku no ta e malesa a bolbe atake y ku e por a cay malu den 
caminda kisas na un parti ku ni’un hende por miré.” Tristesa 
grandi a hasi su entrada den kurason di e mama aki, pasobra ora 
den kurason di otro por ta reina alegria, mama si ta sinti pa su 
jui. 

For di diabierna Primavera a sali di su cas y te awe, 
diadomingo ku kloknan di misa ta bati e no por jega cas. Tabata 
un poko mas laat...... 


Pa parti di un bisiña basta leeuw a jega noticia ku 
Primavera, e mucha mohé desparci ta sintá aya. Sin perde nı’un 
momento e mama a sali pa enkuentro di su jui mohé. 

Primavera mi jui !.. Kiko a pasa bo ku bo a bai y a keda 
tantu dia asina for di cas ? Papia, bisa mi unda bo a bai y na unda 
bo a keda tur e dianan. Komo mohé di experiencia e mama mes 
por a lesa e symptomanan di seduccion na cara di su jui mohé. 
Pober Primavera !! 

E splendor di honrades di un señorita a pasa bai for di su 
semblante manera nubia ta plama for di otro. Cara na suela 
manera un kulpabel Primavera tabata cana den kompania di su 
mama pa caminda di cas. 


Den menos ku un rato di ora babelnan tabata cirkulá den 


> 


tur parti y tur caminda nan tabata bisa ku nan a haya e mucha 
mohé perdí. 

“Bo a tende caba ?” 

“E mucha mohé a bini cas, nan a caba di hay’é.” 

“Pero na unda e tabata skondi tanto dia asına ?” 

“Keda keto, pero nan ta bisa ku el a bai ku e homber ku 
ta korre bende piscá.” 

“No !, no bisa mi, no ta un mucha ku ta kontinuamente 
malo e ta ?” 

“Ta ku e homber neger ey el a bai ? Esey si ta piká. Awe 

mainta nan miré baha for die homber ey su auto den 

caminda di Bubali !” 

Den oficina di polisnan tabata sinta un señorita bonita 
bistí sometí na un investigacion di e sucesonan di ultimo dia. 
Tabata Primavera ! Na un distansia un mama indigna y ofendi 
den su honor en busca di satisfaccion. Na otro banda nos por a 
mira un homber grandi kolor skur y a parce manera e tabata 
stima, pasobra su gestonan nervioso tabata declama: 

Ay Primavera, mi kier paga bo honor kual a ser nada mas 
ku victima di mi pasion. Mi kier pone un krans di oro ariba bo 
kabes, manera un princesa di Bucuroei ta merece. Si, meskos ku 
otro señoritanan mi kier duna bo bo honor y carga bo den mi 
branzanan y presentá bo komo mi esposa na bo Iglesia di Alto 
Vista. ” 


Ora Polisnan a participá na mama di Primavera ku en 
homber tabata dispuesto pa casa ku e mucha mohé, esaki a 
nenga positivamente bisando: 


“ Meneer, e mucha mohé ey no por casa. E no ta bon di 
cabes. Ni su mes kurpa e no por kuida bon. Na cas ta ami 
mester perkura p’é. E ta inocente meskos ku un mucha 
chikito. Matrimonio ta un cruz pisá y e mucha aki no por 
carga e cruz ey. Miho kos ku meneer nan por hasi ta juda 
mi pa pone e mucha “ki un caminda.” 


Ki un escena dramatiko ! Ki un pasashi di amor ! Kiko ta 
amor di homber ku mohé. Primavera a bai cas den kompania di 
su mama ku mil y un sunchi ku a ser imprimí riba su kurpa pa un 
homber ku no a nace pa ser su esposo. Y kiko ta un sunchi ? Un 
mancha di stimacion ku no ta kita nunca mas. 


Luna y hasta añanan a pasa y ni’un hende a tende nada 
mas di e mucha mohé aki. Kiko por a pasa ? Por ta posibel ku su 
hendenan a mandé Korsow ? Informacion adkerí ta indicá ku 
Primavera no a bai ni’un parti. Pero ta na unda e tabata ? 

Bisiña ku antes tabata konoce e mucha mohé tabata asombra 
pasobra nan no tabata por a haja e pa mira y esaki a lantá nan 
kuriosidad mas. Kiko nan a hasi ku primavera ? Por ta muri el a 
muri y nan a dere den kurä di cas keto keto sin ni’un hende sa ? 
Por ta nan a dal e pober mucha mata pasobra el a bai ku e 
homber ku ta bende piscá. Ay e pober, Hesus ta pica. Asina 
hende tabata papia. 

E komentarionan aki a pone ku poko hendenan di otro 
barionan leeuw for di Bucuroei tambe tabata strooi e noticia den 
tur parti. Nan tabata bisa, ku un mama a cera su jui bou di cas y 
de “vez en cuando” tabata tira kuminda p’é. E figura di en pober 
señorita a para bira obheto di leyendanan mas fantastiko ku por a 
existí. Den laat di anochi, nan ta bisa, ku por a tende su boz 
debilmente manera un hende ku tabata sufri dolónan masha 
terribel. Hendenan tabata imaginá un horror alrededor di e cas di 
Primavera. Dia pa dia e historianan tabata bira mas increibel 
posibel y autoridadnan kompetente tabata tuma nota di en 
babelnan aki pensativamente. 


Riba e dia despues ku Primavera su mama a sali foi 
warda di polis el a kere ku Primavera a lubidá kompletamente 
riba e homber ku el a jega di pasa algun dia kun’e. Pero ki 
ilusion. Primavera no obstante su situacion psychica y su 
inocencia, manera su parientenan tabata pretendé, a queda pensa 
ariba un kos. Su pensamente huicio di mohé, ku ya a konocé 
caba kiko ta placer carnal, tabata kontinuamente den accion. 

Den su soledad e tabata korda e palonan berde den e 


hoffi e momentonan di dulsura a haci su pensamentonan bula 
bai te aya y cai den braza di e promé homber ku el a kontra den 
su bida. E homber ku a siñ'é y pone sinti e balornan di homber 
pa ku mohé. 

Den anochi ora ku tur hende tabata drumi, 
silenciosamente Primavera tabata hui deb e skuridad y bai 
enkontra ku su amante. Hasta den cas e nomber di e homber 
tabata jega na su boca. Tabata manera candelanan di pasion y 
deseonan seductora tabata korre den bena di e pober mucha 
mohé. 

Kiko a pone ku e tabata laga cas di su majornan y bai 
kontra ku su amante ? Por ta stimacion a podera di su kurazon 
tambe, meskos ku tur mohé ora nan siña konocé un homber pa 
promé biaha. 

O Primavera !!..... Kizas e tabata histericamente 
enfermiso. .... Kizas brazanan di un homber por a calma su 
sufrimento, fria e doló ku tabata desencadená su mes den un 
nerviosidad mental. 


Tabata e ultimo enkuentro ..... 

Ku un Seyo di amor riba su lipnan e señorita infeliz a 
jega na su cas atrobe. El a despedi di e palonan grandi y bunita . 
. . . . € parranan ku el a tende canta pa di promé biaha asina 
maravilloso den su bida. 

Un setencia cruel a cay riba cabes di e pober mucha 
mohé. Den kurá di su cas parti babou, ey su mama a destiná pa e 
keda. Un kuarto chikito ku porta bon cerá y bentananan clabá a 
bira Primavera su hogar. Aya e tabata cerá y tur hende tabata 
puntra pa e alma di tristeza. Dia a bira anochi p'é y anochi 
tabata un fierno pa su kurazon desolá. Su dolónan di antes a bira 


mas grandi y habri un herida den su kurazon...... Un herida 
causá pa nostalgia y falta di libertad. 

| Lagrimanan tabata cai di su wowonan..... Lagrimanan 
dımorto..... Druppelnan di awa di desesperacion tabata cai di 


su wowonan ku a bira skur y tristo. 


Por tin mas alma ku ta jora bo ausencia ? Fuera di bo 
mama tambe tin hende ku ta sinti mas dolö. Manera un boz di 


amante tabata busca den skuridad di e kuarto. Un wowo ciego 
tabata busc’é pa mira. 

Oh mi dushi flor ku ta bou di agonia ! Na unda nan a hiba 
bo luz 7... Oh Primavera, nan a hiba bo for di mi alcance y bo 
a keda bentá den un nochi preto . . . . den un silencio profundo. 
Ey bo ta keda drumi, malo, moribunda. 

Ta parce ku den nochinan di doló aki mi a tende un boz 
jama, gritando: | 

“ Mi amor !! Mi amor !! Nan a aparta mi leeuw dibo. Mi 
amor, mi ta muriendo leeuw for di bo.” 
Ay mare bo por a muri den mı brazanan. 
Oh Primavera, laga nos reza hunto..... 
Laga nos dos su amor subi hunto na cielo ..... 
Laga nos reza pa tur esnan ku no sabi kuanto ami tabata stima-bo 


Reza pa bo rumannan ku tabata kompadecé den bo sufrimento. 


Tabata un mainta ku awa tabata cai..... 

Ta di komprondé ku tur e babelnan ku a cirkulá alrededor 
di e señorita di Bucuroei, a causa ku autoridadnan policial tabata 
prepará pa haci un asalto den e cas, caminda pueblo tabata bisa, 
ku tabata reina tanto terror. 

E mama di Primavera kende tur mainta tabata saca su jui 
mohé y drecha su kuarto no a haya ocasion pa kuida e pober 
prisonera e día aki. Awacero tabata cai y ni’un hende di cas por a 
sali. 

Pero pafó, den tur den tempo nublá aki e boznan di 
autoridad tabata resoná: “Den nomber di ley !” 

Despues ku un miembro di polis a obserbá e situacion 
respecto di e babelnan un ehercito grandi di kuerpo policial a 
sitiá e luga. Ambulance y tur medionan di emergencia mediko 
tabata presente. Pueblo di Bucuroei tabata ariba-abou y a reina 
un reboltacion den e pueblo ku tabata koncentrá dilanti di e cas. 
Tur tabata ansioso pa mira e mucha mohé. Den e multitud grandi 
aki tur kos tabata ser papiá. Nan tabata bisa ku e mucha mohé 
tabata shete aña será solitario den un kuarto y ku su cabeynan a 
crece te na su pia abou. Otro tabata pretendé ku su 


huñanan a crece masha largo manera un wela bieuw. 

Mientras e babelnan aki tabata cirkulá, campana di 
libertad a bati pa Primavera. Sin vacila e porta di e kuarto a ser 
habrí. Tabata tristo pa mira un mucha mohé tira abou na suela. 
Ainda su kurpa tabatin bida ..... Ainda su wowonan tabata 
manda luz, pero un luz dof. Su kolor tabata bleek . . . . Cabeynan 
brubá y su nervionan exitá. 

E mucha mohé ku ayera tabata bunita, a konvertí den un 
estatuá di miseria. E ambiente tabata insoportabel, e aire 
insaludabel. No tabatin perfume di flor, ni di mira su escencia, 
pero un brisa despreciabel. 


Bou di pitonan di alarma e ambulance tabata hiba e 
persona agotá di Primavera, mientras un multitud enorme y un 
cantidad di auto tabata presenciá e drama horribel y tur sorto di 
akusacion tabata ser dirigí na direccion di e mama ye 
familianan di Primavera. Esnan ku tabata mama tambe a pone 
man na nan kurazon. Hopi tabata jora. 

Primavera a bai y hopi a sufri y kon hende ta salba nan 
mes for di amargura sin hui di bida ? Ki miseria bida ta ora ora 
nos pena mester ta asina grandi. Doló ku nos ta sufri den bida ta 
kome nos kurazon meskos ku bichi ta kome kurazon di tera. 

E no a nace pa stima. E no tabatin amor. .... Su 
paraíso tabata un fierno di tormento, pero laga masque ta su 
bejesa ku un dia el a poseé, ser manera primavera di flornan. 
Laga su rekuerdonan sigui manera un imagen ku un homber ta 
carga den su alma. 

Un mantel preto di anochi a kubri cielo di Bucuroei y 
manera e streanan ta desparce den mainta for di firmamento, e 
multitud grandi tambe a kita for di porta di e cas di Primavera. 
No tabatin mas kuriosidad, pasobra rayonan di solo a anunciá 
aparicion di La Birgen y na Alto Vista tabatin alabanza di e 
kurazonnan cansá, e almanan mortificä.: 


-- FIN -- 


Epilogio 

Mi a jega na fin di mi publicacion y mi ta deseá pa mi 
lectornan y tur pueblo ku un dia lo por tin e oportunidad di lesé, 
lo konsider’é, komo un obra ku mas parti a haja su origen di mi 
mes fantasía. 

Konsiderá esaki meskos ku un flor ku ta ser baña pa e 
pipitanan di sirena ku ta jobe den madrugá. 

Mi a trata di satisfacé mi lectornan nan deseo y juda nan 
koncentrá mas aleeuw den e misterio di e señorita di Bucuroei . 

- Si esaki ta un fantasia kiko ta berdad anto ? 

- No tabatin un mucha mohé sera na Bucuroei ? 

- Ta berdad 6 ta mintira tur loque e hendenan ta bisa ? 

- E mucha mohé tabata loko di tal manera ku su mama mester a 
tuma cierto medida ? 

- Sie mucha mohé tabata abnormal kon e tabatin e 
konocemento di bai haci respondi pa su mama y ta te 

despues ku el a bai ku e homber nan a dicidí di tene cerá ? 

Pregunta ta libertad, pero juicio ta di Dios. 

Laga nos konsiderá ku e mama aki a actua di tal manera 
na interes di su jui. Y si autoridad a mantene silencio laga Dios 
mes keda ku e ultimo palabra. 

Mi bistanan a kontemplá e lugá caminda e señorita tabata 
encarcelá. E ambiente di e kuarto chikito a haci-mi Korda ariba 
historinan di antaño. Den e dianan ku mama y tata tabatin poder 
kompleto riba nan jui . . . . Dianan ku tata por a kita bida di su 
juinan. 

Mi a mira e mama tambe ..... Mi no por a lesa den su 
kurazon..... Mi no a tribi di imaginá su kulpa. Mi a lesa 
solamente un tristesa den su cara y mi por a imaginá e doló ku e 
tabata sinti pa su jui. Aunque kon duro ku su sentencia tabata, un 
mama ta prefera hopi biaha pa un jui muri hunto kun’é enbez di 
e mira su jui den kaminda di mala bida y perdicion. 

Kizas un dia e jui aki lo bolbe bon di salud y e mes mama 
aki lo tené den su brazanan. E dia ey lo ta bunita na cielo di 
Bucuroei, e mondinan ku a warda e secreto pa dos aña largo lo ta 
berde, flornan lo sali bunita asina den tur parti. 

Lo ta tempo di Primavera. 

